BROJ: 711-I-1000-P-392-18/19-04-18

Zagreb, 5. travnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom vlastitih saznanja o mogućem sukobu interesa **dužnosnika Krunoslava Lukačića, zamjenika općinskog načelnika Općine Sračinec,** pokrenutom Odlukom Povjerenstva BROJ: 711-I-353-P-392-18/19-02-18 od 18. siječnja 2019.,na 45. sjednici, održanoj 5. travnja 2019.g., donosi sljedeću:

**ODLUKU**

1. **Istovremenim obnašanjem dužnosti zamjenika načelnika Općine Sračinec i direktora u trgovačkom društvu AZRA d.o.o. u razdoblju od 15. lipnja 2015. do 17. svibnja 2018., dužnosnik Krunoslav Lukačić počinio je povredu članka 14. stavka 1. ZSSI-a.**
2. **Za povredu ZSSI-a opisanu pod toćkom I. ove izreke, dužnosniku Krunoslavu Lukačiću izriče se sankcija iz članka 42. stavka 1. podstavka 2. ZSSI-a, obustava isplate dijela neto plaće u iznosu od 3.000,00 kuna koja će se izvršiti u 6 jednaka uzastopna mjesečna obroka, svaki u pojedinačnom iznosu od 500,00 kuna.**

Obrazloženje

Povjerenstvo je na 35. sjednici održanoj 18. siječnja 2019., pokrenulo postupak za odlučivanje o sukobu interesa protiv dužnosnika Krunoslava Lukačića, zamjenika općinskog načelnika Općine Sračinec zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja funkcije direktora trgovačkog društva AZRA d.o.o. u razdoblju od 15. lipnja 2015. do 17. svibnja 2018.

Člankom 3. stavkom 1. podstavkom 43. propisano je da su zamjenici općinskih načelnika dužnosnici u smislu ZSSI-a. Uvidom u Registar dužnosnika utvrđeno je da Krunoslav Lukačić obnaša dužnost zamjenika općinskog načelnika Općine Sračinec u mandatima 2013.-2017. i 2017.-2021. počevši od 24. svibnja 2013. Stoga je Krunoslav Lukačić, povodom obnašanja navedene dužnosti, obvezan postupati sukladno odredbama ZSSI-a.

Na Odluku Povjerenstva o pokretanju postupka od 18. siječnja 2019., dužnosnik Krunoslav Lukačić dostavio je pisano očitovanje, koje je zaprimljeno u knjizi ulazne pošte Povjerenstva 25. veljače 2019., pod BROJEM: 711-U-962-P-392-18/19-03-4.

U očitovanju dužnosnik u bitnome navodi da niti na koji način ne osporava činjenična utvrđenja iz odluke o pokretanju postupka te da je istina da je od 15. lipnja 2015. do 17. svibnja 2018., istovremeno obnašao dužnost zamjenika općinskog načelnika Općine Sračinec i direktora trgovačkog društva AZRA d.o.o. Ukazuje da nije imao nikada namjeru prikrivanja nikakvih činjenica s obzirom da je okolnost istovremenog obavljanja navedene funkcije uredno i potpuno prikazao u podnesenom izvješću o imovinskom stanju. Dužnosnik navodi da nije bio upoznat sa činjenicom da je bio u povredi ZSSI te da obnašajući ove dvije funkcije nikada nije došao u sukob interesa koji bi bio stvaran te da nikada nije donosio niti u jednoj od navedenih pravnih osoba odluke koje bi se direktno „ticale“ druge, a niti im i na koji način pogodovao. Moli da se navedene okolnosti, kao i činjenica da da je dužnost zamjenika općinskog načelnika obnašao volonterski uzmu u obzir te da se dužnosniku sankcija ne izrekne ili da se izrekne najblaža sankcija.

Dužnosnik je osobno pristupio 45. sjednici Povjerenstva, održanoj 5. travnja 2019.g. te je tom prilikom u bitnom ponovio navode iz pisanog očitovanja.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

S obzirom na navode u očitovanju dužnosnika, ističe se da se obveze, ograničenja i zabrane propisane gore citiranom odredbom ZSSI-a primjenjuju na dužnosnike neovisno o tome obnašaju li dužnost profesionalno (uz primanje plaće) ili volonterski i primaju li pritom volontersku naknadu ili ne. Ujedno, ukazuje se da su zabrane propisane člankom 14. stavkom 1. ZSSI-a formalne i objektivne naravi te utvrđenje postojanja sukoba interesa iz članka 2. ZSSI-a nije pretpostavka utvrđenja povrede članka 14. stavka 1. ZSSI-a.

Člankom 6. stavkom 4. ZSSI-a propisano je da je nakon izbora ili imenovanja na javnu dužnost dužnosnik dužan urediti svoje privatne poslove kako bi se spriječio predvidljivi sukob interesa (pri čemu se pod sukobom interesa podrazumijeva bilo koja povreda obveze, ograničenja ili zabrane propisane odredbama ZSSI-a).

Dužnosnik je Povjerenstvu dana 16. lipnja 2017. podnio Izvješće o imovinskom stanju dužnosnika, povodom ponovnog izbora na dužnost zamjenika općinskog načelnika Općine Sračinec. Dužnosnik je u navedenom Izvješću prijavio podatak da dužnost obnaša volonterski uz naknadu od 1.500,00 kuna te da uz obnašanje navedene dužnosti istovremeno obavlja poslove direktora u trgovačkom društvu AZRA d.o.o. za koje poslove prima plaću u iznosu od 11.536,81 kuna neto mjesečno.

Uvidom u izvadak iz sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta 070071050 upisano trgovačko društvo AGENCIJA ZA RAZVOJ VARAŽDINSKE ŽUPANIJE d.o.o. (skraćeni naziv: AZRA d.o.o.), OIB: 27215039100, sa sjedištem u Varaždinu. Kao jedini osnivač i član toga trgovačkog društva upisana je Varaždinska županija. Uvidom u povijesni izvadak za ovo trgovačko društvo utvrđeno je da je Krunoslav Lukačić, s osobnim podacima istovjetnima podacima navedenim u izvješću o imovinskom stanju dužnosnika, obavljao poslove direktora trgovačkog društva AZRA d.o.o. od 15. lipnja 2015. do 17. svibnja 2018.

Činjenicu prestanka obavljanja funkcije direktora predmetnog trgovačkog društva dužnosnik je prijavio Povjerenstvu u Izvješću o imovinskom stanju od 2. siječnja 2019.

Slijedom navedenog, na temelju prikupljenih podataka i dokumentacije Povjerenstvo je u provedenom postupku nedvojbeno utvrdilo kako je dužnosnik Krunoslav Lukačić istovremenim obnašanjem dužnosti zamjenika općinskog načelnika i obavljanja poslova direktora u trgovačkom društvu AZRA d.o.o. u razdoblju od 15. lipnja 2015. do 17. svibnja 2018., počinio povredu članka 14. stavka 1. ZSSI-a.

 Stoga je Povjerenstvo donijelo odluku kao u točki I. izreke.

Člankom 42. ZSSI-a propisane su sankcije koje se mogu izreći za povredu odredbi ZSSI-a. Prilikom donošenja odluke o vrsti i visini sankcije Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika. Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je dužnosnik činio utvrđenu povredu članka 14. stavka 1. ZSSI-a kroz dugo razdoblje od skoro 3 godine.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona. Pritom se napominje da se plaćom, sukladno članku 4. stavku 1. ZSSI-a, smatra svaki novčani primitak za obnašanje dužnosti pa tako i eventualna naknada plaće nakon prestanka obnašanja dužnosti.

Kao okolnost koja ublažavaju težinu povrede odredbi ZSSI-a te upućuju na potrebu izricanja novčane sankcije u visini zakonskog minimuma, Povjerenstvo je uzelo u obzir da je dužnosnik uredno prijavio činjenicu obavljanja predmetne funkcije.

Cijeneći okolnosti konkretnog slučaja uzevši u obzir visinu naknade koju prima za obnašanje dužnosti, Povjerenstvo smatra da je za utvrđenu povrede ZSSI-a primjerena propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće u ukupnom iznosu od 3.000,00 kn u trajanju 6 mjeseci, a izvršit će se u 6 jednaka uzastopna mjesečna obroka, svaki u pojedinačnom iznosu od 500,00 kn.

Stoga je Povjerenstvo donijelo odluka kao u točki II. izreke.

PREDSJEDNICA POVJERENSTVA

 Nataša Novaković, dipl.iur.

**Uputa o pravnom lijeku:** Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Krunoslav Lukačić , elektroničkom dostavom,
2. Objava na internetskoj stranici Povjerenstva,
3. Pismohrana.